CfCS og de overvågningsliderlige politikeres forslag fik den forventelige hårde og velfortjente medfart her på V2.

At Dansk Industri mener virksomheder nyder beskyttelse fra Grundloven er naturligvis rent vås, men der er en pointe gemt under retorikken.

Problemet CfCS og politikerne foregiver at gøre noget ved, er reelt.

Vi behøver ikke diskutere om eller hvilke virksomheder, private, halvoffentlige eller offentlige der er oppe eller nede på dupperne med IT-sikkerhed, det er et dokumenteret fakta at det står sløjt til.

Vi kender alle mindst en fra C-teamet der svinger om sig med informationer på smartphones, dropbox, google drives, lounge-computere, hotel-printere osv.

Der er heller ingen tvivl om at det er meget få vigtige IT-installationer der er designet med en arkitektur der tager IT-sikkerhed seriøst og nej, det er naturligvis ikke firewalls og virusscanning jeg taler om her.

Ligeledes er det kun et fåtal af alle disse IT-installationer der har logfiler som vil afsløre hvad der sker indenfor perimeteren, langt mindre er der nogen af dem der konstant og systematisk trawler deres logfiler.

Men der er håb forude:

Klokken 22 i aften banker det på din dør.

To betjente, en i uniform og en senior i civil står klar med deres ID-kort.

"God aften, mit navn er Thormod Jensen og det er min assistent, Holm."

Thormod beder dig slukke mobiltelefonen og identificere dig selv med dit pas.

Derefter for du besked på at følge med, med det samme, men uden telefon, computere, smartwatch og den slags.

Med blå blink bliver du i god fart kørt til "et vigtigt møde".

Betjentene ved kun at "det er ministeren" og at det er "noget med statens sikkerhed."

Ved ankomsten, lige inden midnat, forklarer ministeren "at regeringen og Folketinget har indset hvor alvorlig situationen er."

Han forklarer at i et dobbeltlukket og hemmeligt Folketingsmøde tidligere på dagen blev der vedtaget nogle ting, 100% enstemmigt.

Ministeren rejser sig op og rækker dig hånden:

"Tillykke! - Hvad enten du vil eller ej, er du nu Danmarks første Minister for Landets Datasikkerhed!"

Du får CfCS's budget, lad os kalde det en rund milliard kroner og du får deres mandskab, som tvangsoverflyttes til civil ansættelse.

Klokken 9 skal du til Dronningen.

Klokken 10 er der pressemøde.

Klokken 11 er der møde i ministerrådet.

Klokken 12 møder du med alle dine nye medarbejdere (Location: TBD)

Eventuelle straksindgreb må gå igennem existerende myndigheder: "Inspektør Thormod Jensen, som du allerede har mødt, kender dem alle sammen, ham og hans assistent Holm får du også."

Og om en uge forventer Folketinget et udkast til den lovgivning du ønsker gennemført.

"Forhåbentlig tog du en tandbøste og rent undertøj med ?"

Hvad er ministerens plan?

phk